Likumprojekts

**Grozījumi Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likumā**

Izdarīt Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likumā (Latvijas Vēstnesis, 2016, 91. nr.) šādus grozījumus:

1. 6. pantā:

izteikt vienpadsmito daļu šādā redakcijā:

"(11) Ministru kabinets nosaka Komisijas 2017. gada 15. decembra Īstenošanas regulā (ES) 2018/574 par tehniskajiem standartiem attiecībā uz tabakas izstrādājumu izsekojamības sistēmas izveidi un darbību (turpmāk – Īstenošanas regula Nr. 2018/574) minēto kompetento iestādi un prasības tabakas izstrādājumu izsekojamības sistēmas darbības nodrošināšanai.";

papildināt pantu ar divpadsmito daļu šādā redakcijā:

"(12) Akcīzes nodokļa marka pilda drošības elementa funkciju. Drošības elementus, kas nav akcīzes nodokļa marka, izmanto, ja to izmantošanu pieļauj likums "Par akcīzes nodokli". Ministru kabinets nosaka šādu drošības elementu sastāvu, pievienošanas metodi tabakas izstrādājumu iepakojumu vienībām, prasības autentiskuma elementu nodrošināšanai, tajā skaitā tabakas izstrādājumu iepakojumu vienību paraugu iesniegšanu."

2. Papildināt 12. pantu ar devīto daļu šādā redakcijā:

"(9) Īstenošanas regulā Nr. 2018/574 noteikto unikālo identifikatoru izdevējs ir valsts akciju sabiedrība "Latvijas Valsts radio un televīzijas centrs"."

3. Pārejas noteikumos:

papildināt pārejas noteikumus ar 5.1 un 5.2 punktu šādā redakcijā:

"5.1 Līdz 2020. gada 20. maijam atļauts laist tirgū arī tādas cigarešu un tinamās tabakas iepakojuma vienības, uz kurām nav izvietoti drošības elementi, kas nav akcīzes nodokļa marka, ja attiecīgās cigaretes (cigarešu iepakojuma vienības) un tinamā tabaka (tinamās tabakas vienības) ir ražotas vai laistas brīvā apgrozībā Eiropas Savienībā līdz 2019. gada 19. maijam.

5.2 Līdz 2026. gada 20. maijam atļauts laist tirgū arī tādas tabakas izstrādājumu iepakojuma vienības, uz kurām nav izvietoti drošības elementi, kas nav akcīzes nodokļa marka, ja attiecīgie tabakas izstrādājumi (to iepakojuma vienības), kuri nav cigaretes un tinamās tabakas izstrādājumi, ir ražoti vai laisti brīvā apgrozībā Eiropas Savienībā līdz 2024. gada 19. maijam.";

izteikt 6. punktu šādā redakcijā:

"6. Ministru kabinets līdz 2019. gada 1. martam izdod šā likuma 6. panta vienpadsmitajā daļā paredzētos noteikumus.";

papildināt pārejas noteikumus ar 10. punktu šādā redakcijā:

"10. Ministru kabinets līdz 2019. gada 19. maijam izdod šā likuma 6. panta divpadsmitajā daļā paredzētos noteikumus."

Likums stājas spēkā nākamajā dienā pēc tā izsludināšanas.

Finanšu ministre

Dana Reizniece-Ozola